GUVERNUL ROMÂNIEI
HOTĂRÂRE
privind modificarea Hotărârii Guvernului nr. 189/2025 privind organizarea și funcționarea Ministerului Economiei, Digitalizării, Antreprenoriatului și Turismului

Luând în considerare prevederile Ordonanței de urgență a Guvernului nr. 8/2026 privind instituirea unor măsuri de relansare economică, creșterea investițiilor productive și a competitivității, precum și pentru modificarea și completarea unor acte normative în domeniul fiscal-bugetar, care impun consolidarea capacității administrative a ministerului de a elabora, iniția, implementa și monitoriza, potrivit art. 3 alin. (2) lit. b) și c) din aceeași ordonanță de urgență, schemele de ajutor de stat pentru care are calitatea de furnizor și/sau administrator, precum și de a administra, potrivit art. 2 alin. (18), participațiile statului rezultate din măsurile de sprijin acordate sub formă de aport la capital, prevederile Ordonanței de urgență a Guvernului nr. 7/2026 pentru modificarea și completarea unor acte normative, precum și pentru adoptarea unor măsuri pentru creșterea capacității financiare a unităților administrativ-teritoriale, prin care au fost restabilite normativele de constituire a structurilor organizatorice ale autorităților și instituțiilor publice, prevăzute la art. 391 alin. (3) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, necesitatea consolidării capacității instituționale pentru implementarea instrumentului european SAFE, potrivit Ordonanței de urgență a Guvernului nr. 62/2025 privind măsurile de punere în aplicare a Regulamentului (UE) 2025/1.106 al Consiliului din 27 mai 2025 de instituire a Instrumentului «Acțiunea pentru securitatea Europei» (SAFE) prin consolidarea industriei europene de apărare, precum și pentru modificarea și completarea unor acte normative, cu modificările și completările ulterioare, și pentru susținerea dezvoltării industriei naționale de apărare, necesitatea asigurării capacității administrative pentru finalizarea implementării Planului național de redresare și reziliență și pentru închiderea jaloanelor și țintelor asumate de România, cerințele consolidării cadrului național de protecție a infrastructurilor critice și a entităților critice din domeniile de responsabilitate ale ministerului, precum și necesitatea eficientizării activității și a reducerii cheltuielilor de funcționare ale aparatului propriu al Ministerului Economiei, Digitalizării, Antreprenoriatului și Turismului,
În acest context, reorganizarea se impune ca măsură necesară și urgentă pentru asigurarea capacității administrative adecvate exercitării atribuțiilor legale ale ministerului, concomitent cu respectarea disciplinei financiar-bugetare, a încadrării în creditele bugetare aprobate și a obligației de utilizare eficientă, economică și eficace a fondurilor publice
în temeiul art. 108 din Constituția României, republicată, al art. 62 alin. (3) și (4) și al art. 63 alin. (2) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare,
Guvernul României adoptă prezenta hotărâre.
Art. I. - Hotărârea Guvernului nr. 189/2025 privind organizarea și funcționarea Ministerului Economiei, Digitalizării, Antreprenoriatului și Turismului, publicată în Monitorul Oficial al României, Partea I, nr. 185 din 3 martie 2025, se modifică după cum urmează:
1. Articolul 3 se modifică și va avea următorul cuprins:
Art.3. (1) În realizarea funcțiilor sale, Ministerul Economiei, Digitalizării, Antreprenoriatului și Turismului exercită, în principal, următoarele atribuții:
a) elaborează, actualizează și monitorizează implementarea strategiilor, politicilor publice și a Programului de guvernare în domeniile sale de activitate;
b) inițiază, elaborează și promovează, în condițiile legii, proiecte de acte normative în domeniile sale de activitate; proiectele de acte normative se redactează de către structura de specialitate juridică, la solicitarea ministrului, pe baza datelor, informațiilor și fundamentărilor tehnice furnizate de compartimentele de specialitate, care răspund de corectitudinea, completitudinea și legalitatea de fond ale acestora;
c) avizează proiectele de acte normative inițiate de alte autorități ale administrației publice centrale, cu incidență asupra domeniilor sale de activitate;
d) exercită atribuțiile care îi revin în calitățile prevăzute la art. 2 alin. (2), potrivit actelor normative de desemnare;
e) asigură reprezentarea statului român și participarea la lucrările organizațiilor și organismelor internaționale, europene și regionale în domeniile sale de activitate; elaborează mandatele și fundamentează pozițiile României în procesul de negociere și adoptare a inițiativelor la nivel european;
f) asigură legătura operativă cu personalul desemnat de Minister care își desfășoară activitatea în cadrul rețelei de reprezentare externă, potrivit art. 8 alin. (4), în condițiile prevăzute de lege și în conformitate cu domeniile sale de competență;
g) elaborează, inițiază, implementează, administrează și monitorizează, în condițiile legii și în domeniile sale de competență, scheme de ajutor de stat și de minimis pentru care Ministerul are calitatea de furnizor și/sau administrator, asigură evidența și raportarea acestora către Consiliul Concurenței și Comisia Europeană, după caz, precum și recuperarea ajutoarelor necuvenite
h) gestionează resursele financiare alocate și implementează programele și proiectele cu finanțare națională, europeană sau internațională în domeniile coordonate, inclusiv atribuțiile care îi revin cu privire la implementarea reformelor și investițiilor prevăzute la art. 6 alin. (1) din Ordonanța de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, aprobată cu modificări și completări prin Legea nr. 178/2022, cu modificările și completările ulterioare;
i) exercită controlul aplicării unitare și respectării reglementărilor legale în domeniile sale de activitate și la nivelul entităților aflate în subordinea, în coordonarea sau sub autoritatea sa; realizează activități de control operativ la operatorii economici din domeniile de competență; constată contravenții și aplică sancțiuni, în condițiile legii;
j) asigură implementarea standardelor legale de integritate, a măsurilor Strategiei naționale anticorupție și a mecanismelor de protecție a avertizorilor în interes public;
k) asigură, prin structura de specialitate juridică, apărarea drepturilor și intereselor legitime ale Ministerului în raporturile cu alte autorități publice și în fața instanțelor judecătorești sau arbitrale, precum și avizarea pentru legalitate a actelor administrative și a contractelor;
l) asigură relația cu Parlamentul, soluționarea petițiilor și a solicitărilor de informații de interes public, dialogul cu partenerii sociali, cu asociațiile profesionale, patronale și sindicale și cu societatea civilă în domeniile sale de activitate;
m) asigură protecția informațiilor clasificate, protecția infrastructurilor critice și a entităților critice din domeniile de responsabilitate, pregătirea economiei naționale și a teritoriului pentru apărare, evidența militară și mobilizarea la locul de muncă, precum și managementul situațiilor de urgență; îndeplinește atribuțiile care îi revin în calitate de membru al Sistemului național de prevenire și combatere a terorismului, potrivit legii;
n) elaborează studii, analize, sinteze și statistici privind evoluțiile din domeniile coordonate și urmărește implementarea concluziilor acestora.
(2) În domeniile prevăzute la art. 1 alin. (1), Ministerul exercită, în principal, următoarele atribuții specifice:
a) elaborează strategii de dezvoltare și soluții de reformă pentru sectoarele industriale, urmărind creșterea competitivității, securitatea economică, atragerea investițiilor și integrarea în lanțurile valorice europene;
b) colaborează cu Ministerul Educației și Cercetării în vederea îndeplinirii condiției favorizante 1.1 „Buna guvernanță a strategiei naționale sau regionale de specializare inteligentă", precum și a monitorizării acesteia pe toată durata perioadei de programare financiară, în acord cu angajamentele asumate prin Acordul de parteneriat 2021 - 2027 și programele aferente politicii de coeziune;
c) elaborează, implementează și monitorizează politicile privind tranziția industrială verde și digitală, economia circulară, dezvoltarea durabilă industrială, răspunderea extinsă a producătorului și gestionarea deșeurilor generate de industrie, în domeniile sale de competență;
d) participă la elaborarea, negocierea și implementarea legislației Uniunii Europene privind piața unică, produsele și competitivitatea industrială și asigură transpunerea și aplicarea acesteia în legislația națională;
e) coordonează domeniul infrastructurii calității, respectiv standardizarea, acreditarea, metrologia și evaluarea conformității, precum și activitățile de supraveghere a pieței, potrivit reglementărilor europene și naționale; exercită prerogativele de putere publică în relația cu organismul național de standardizare și cu organismul național de acreditare, potrivit legii; îndeplinește atribuțiile care revin statului în aplicarea Regulamentului (CE) nr. 765/2008 al Parlamentului European și al Consiliului, inclusiv monitorizarea periodică a organismului național de acreditare în raport cu cerințele prevăzute de regulament, dispunerea sau urmărirea aplicării măsurilor corective necesare și informarea Comisiei Europene, precum și desemnarea reprezentantului său în organismul național de acreditare; recunoaște și desemnează organisme de evaluare a conformității, în condițiile legii;
f) administrează programe și instrumente de sprijin pentru creșterea competitivității produselor industriale și pentru dezvoltarea capacităților de producție;
g) elaborează și promovează politici privind înființarea și dezvoltarea parcurilor tehnologice și a incubatoarelor de afaceri, în domeniile sale de competență;
h) autorizează operatorii economici din industria națională de apărare, gestionează Registrul unic al operatorilor, Catalogul produselor specifice și inventarul capacităților de producție și servicii pentru apărare;
i) coordonează menținerea, conservarea, securizarea și dezvoltarea capacităților industriale de apărare, inclusiv prin programe de investiții realizate prin participarea statului la capitalul social al operatorilor;
j) monitorizează integrarea industrială națională în programele de înzestrare și cooperarea tehnologică și industrială aferentă, inclusiv implementarea cerințelor instrumentului SAFE, și fundamentează emiterea documentelor de certificare aferente; emite avizul tehnic de specialitate privind conformitatea industrială a operatorilor în procedurile de control al exporturilor;
k) asigură interfața tehnică națională cu instrumentele și organismele europene și euroatlantice din domeniul industriei de apărare și sprijină integrarea operatorilor autohtoni în proiecte multinaționale și lanțuri de aprovizionare internaționale;
l) analizează, potrivit art. 4 din Ordonanța de urgență a Guvernului nr. 124/2023 privind derularea operațiunilor de cooperare tehnologică și industrială în domeniile apărării și securității, înființarea, organizarea și funcționarea Agenției Române de Cooperare Tehnologică și Industrială pentru Securitate și Apărare și pentru modificarea și completarea Ordonanței de urgență a Guvernului nr. 57/2015 privind salarizarea personalului plătit din fonduri publice în anul 2016, prorogarea unor termene, precum și unele măsuri fiscal-bugetare, cu modificările și completările ulterioare, împreună cu autoritățile contractante, dacă pentru planurile și concepțiile de înzestrare se impun măsuri pentru protejarea intereselor esențiale de securitate națională ale României prin derularea de operațiuni de cooperare tehnologică și industrială, cu invocarea art. 346 din Tratatul privind funcționarea Uniunii Europene, și formulează propuneri în acest sens;
m) elaborează politicile și strategiile privind valorificarea resurselor minerale neenergetice și monitorizează implementarea acestora; avizează documentațiile pentru obținerea licențelor în domeniu, potrivit legii;
n) coordonează programele de închidere și ecologizare a minelor, avizează planurile de închidere și proiectele de refacere ecologică a zonelor miniere afectate și monitorizează implementarea acestora;
o) elaborează și implementează politica comercială a României, în concordanță cu politica comercială comună a Uniunii Europene; acționează pentru dezvoltarea comerțului exterior, promovarea exportului și cooperarea economică internațională; eliberează, în condițiile legii, autorizațiile de funcționare în România a reprezentanțelor societăților străine;
p) asigură gestionarea afacerilor europene în domeniile sale de activitate și coordonarea națională a relațiilor economice internaționale, inclusiv prin rețeaua de reprezentare externă și prin participarea la lucrările Organizației pentru Cooperare și Dezvoltare Economică, ale Organizației Mondiale a Comerțului și ale comisiilor mixte interguvernamentale;
q) elaborează, implementează și monitorizează politicile și programele de încurajare și stimulare a înființării și dezvoltării întreprinderilor mici și mijlocii, a antreprenoriatului și a cooperației; aprobă procedurile de implementare a programelor;
r) inițiază, coordonează și monitorizează acțiunile de simplificare administrativă și debirocratizare destinate mediului de afaceri și profesiilor liberale, cu excepția celor aflate în competența altor instituții;
s) elaborează, implementează și monitorizează strategiile, programele multianuale de dezvoltare a destinațiilor, formelor și produselor turistice, precum și programele de investiții în infrastructura turistică; avizează documentațiile privind acordarea statutului de stațiune turistică, balneară, climatică sau balneoclimatică;
t) autorizează operatorii economici și personalul de specialitate din turism: acordă licențe și brevete, clasifică structurile de primire turistice, omologhează, avizează și acreditează, în condițiile legii; gestionează registrele și bazele de date aferente și asigură cooperarea administrativă europeană;
u) avizează documentațiile de urbanism și amenajare a teritoriului privind zonele și stațiunile turistice, precum și documentațiile tehnice privind construcțiile în domeniul turismului;
v) exercită controlul respectării legislației în turism, pe baza analizei de risc, constată contravenții și aplică sancțiuni, dispune măsuri de remediere și monitorizează implementarea acestora;
w) elaborează și implementează strategia de marketing și promovare turistică, dezvoltă și gestionează brandul turistic național, organizează participarea României la manifestări expoziționale și asigură reprezentarea în organismele internaționale de turism;
x) elaborează politicile și strategiile în domeniul comunicațiilor electronice, serviciilor poștale și radiocomunicațiilor și asigură cadrul de dezvoltare a infrastructurilor și serviciilor de comunicații de foarte mare capacitate;
y) coordonează, la nivel național, procesul de transformare digitală a administrației publice și a economiei, politicile de e-guvernare, cloud guvernamental, interoperabilitate, identitate digitală și securitate cibernetică civilă, direct și prin entitățile aflate în subordinea, coordonarea sau sub autoritatea sa;
z) exercită, în condițiile legii, drepturile și obligațiile ce decurg din calitatea de acționar a statului la operatorii economici din portofoliu, administrează participațiile statului și mandatează reprezentanții în adunările generale ale acționarilor;
aa) exercită competențele de autoritate publică tutelară și atribuțiile de instituție publică implicată, inclusiv în procesele de privatizare, postprivatizare, restructurare și insolvență; monitorizează performanța operatorilor din portofoliu și implementarea guvernanței corporative la nivelul întreprinderilor publice;
bb) înființează societăți cu capital de stat în România și în străinătate și asigură cheltuielile legate de această operațiune din bugetul de venituri și cheltuieli aferent activității de privatizare;
cc) preia active sau active funcționale care au legătură cu domeniile sale de competență, inclusiv prin procedura de dare în plată, în scopul valorificării acestora, prin vânzare, închiriere, majorarea capitalului social al unor societăți sau prin alte modalități prevăzute de lege;
dd) exercită funcțiile de coordonare și control, precum și drepturile pe care legea le prevede pentru membrii fondatori privind Fundația de Post-Privatizare și asigură reprezentarea intereselor acesteia în cadrul unor organe, organizații, instituții și autorități;
ee) desfășoară activități de supraveghere în vederea dispunerii și aplicării măsurilor speciale persoanelor juridice deținute sau aflate sub controlul unei persoane ori entități desemnate ale căror fonduri și/sau resurse economice sunt blocate și care solicită autorității competente instituirea provizorie a unui sistem de supraveghere care să asigure respectarea de către persoana juridică a sancțiunilor internaționale, în conformitate cu prevederile art. 8¹—8³din Ordonanța de urgență a Guvernului nr. 202/2008 privind punerea în aplicare a sancțiunilor internaționale, aprobată cu modificări prin Legea nr. 217/2009, cu modificările și completările ulterioare;
ff) asigură administrarea proprietății publice și private a statului în domeniile coordonate și eliberează certificate de atestare a dreptului de proprietate asupra terenurilor, în conformitate cu dispozițiile Legii nr. 15/1990 privind reorganizarea unităților economice de stat ca regii autonome și societăți comerciale, cu modificările și completările ulterioare, și ale Hotărârii Guvernului nr. 834/1991 privind stabilirea și evaluarea unor terenuri deținute de societățile comerciale cu capital de stat, cu modificările și completările ulterioare;
gg) realizează acțiunile Ministerului în calitatea sa de autoritate de stat, de minister de resort și de ordonator principal de credite pentru investiția României la Combinatul Minier de Îmbogățire a Minereurilor Acide cu conținut de fier de la Krivoi Rog - Ucraina, până la data înstrăinării acesteia, precum și pentru îndeplinirea obligațiilor restante de plată ale României aferente împrumutului acordat de Guvernul Statelor Unite ale Americii, prin Departamentul Agriculturii și Commodity Credit Corporation (CCC), în baza Legii publice americane nr. 480/1992;
hh) exercită calitatea de autoritate contractantă privind concesionarea în sectorul de transport al energiei electrice și reprezintă statul în calitate de expropriator prin Compania Națională de Transport al Energiei Electrice „Transelectrica" — S.A., pentru lucrările de interes național de dezvoltare a transportului de energie electrică, prin Societatea Națională de Transport Gaze Naturale „Transgaz" — S.A. Mediaș, pentru lucrările de interes național de dezvoltare, modernizare și reabilitare a sistemului național de transport al gazelor naturale, precum și prin operatorii economici din industria națională de apărare care funcționează sub autoritatea sa, pentru lucrările de construire, modernizare, reconversie și extindere a capacităților de producție și/sau servicii pentru apărare de interes strategic pentru securitatea națională;
ii) elaborează și promovează, împreună cu autoritățile competente, politicile în domeniul protecției consumatorilor și coordonează, prin entitățile aflate sub autoritatea sa, aplicarea acestora;
jj) transmite Comisiei Europene orice modificare ulterioară a listei entităților calificate desemnate de autoritățile și organismele prestatoare de servicii publice cu atribuții în aplicarea listei prevăzute la art. 1 alin. (4) din Legea nr. 414/2023 privind desfășurarea acțiunilor în reprezentare pentru protecția intereselor colective ale consumatorilor, în scopul introducerii de acțiuni în reprezentare transfrontaliere;
kk) elaborează și promovează politicile publice și cadrul normativ în domeniul proprietății intelectuale, al invențiilor și mărcilor, coordonează activitatea entităților aflate în subordinea sa cu atribuții în acest domeniu, asigură reprezentarea în organismele europene și internaționale de profil și monitorizează implementarea Acordului privind Curtea unică în materie de brevete.
2. Articolul 4 se modifică și va avea următorul cuprins:
Art.4. (1) Atribuțiile prevăzute la art.3 se detaliază, la nivelul structurilor și al compartimentelor funcționale, prin regulamentul de organizare și funcționare, aprobat prin ordin al ministrului economiei, digitalizării, antreprenoriatului și turismului, potrivit art. 63 alin. (2) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.
(2) Ministerul Economiei, Digitalizării, Antreprenoriatului și Turismului îndeplinește orice alte atribuții stabilite prin acte normative pentru domeniile sale de activitate.
3. La articolul 8, alineatul (2) se modifică și va avea următorul cuprins:
(2) În cadrul structurii organizatorice prevăzute în anexa nr. 3, prin ordin al ministrului economiei, digitalizării, antreprenoriatului și turismului, se pot organiza direcții în cadrul direcțiilor generale, servicii și compartimente și se poate stabili numărul posturilor de conducere și numărul posturilor de execuție aferente acestora, cu încadrarea în numărul maxim de posturi aprobat și cu respectarea prevederilor art. 391 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.
4. La articolul 8, alineatul (4) se modifică și va avea următorul cuprins:
(4) Numărul maxim de posturi aprobat pentru aparatul propriu al Ministerului este de 600 de posturi finanțate de la bugetul de stat, exclusiv demnitarii și posturile aferente cabinetelor demnitarilor. Din numărul maxim de posturi, 12 posturi sunt destinate pentru reprezentare externă. Personalului de reprezentare externă îi sunt aplicabile dispozițiile legale în vigoare privind personalul trimis în misiune permanentă în străinătate, potrivit art. 2 alin. (1) lit. d) din Legea nr. 269/2003 privind Statutul Corpului diplomatic și consular al României, cu modificările ulterioare, acesta beneficiind, pe perioada trimiterii în misiune în străinătate, de grade diplomatice, în condițiile legii.  
5. Anexa nr. 3 se modifică și se înlocuiește cu anexa la prezenta hotărâre.
Art. II. – (1) Aplicarea procedurilor legale privind reorganizarea Ministerului Economiei, Digitalizării, Antreprenoriatului și Turismului, cu respectarea dispozițiilor legale și a regimului juridic aplicabil fiecărei categorii de personal, se realizează în termen de minimum 30 de zile de la data intrării în vigoare a prezentei hotărâri.
(2) În termen de 10 de zile de la data intrării în vigoare a prezentei hotărâri se aprobă, prin ordin al ministrului economiei, digitalizării, antreprenoriatului și turismului, structura organizatorică detaliată și statul de funcții, precum și regulamentul de organizare și funcționare al Ministerului.

PRIM-MINISTRU
Ilie-Gavril BOLOJAN

